El Regno de Gran Bretagna el ze sta un Stato de l'Eoropa osidentałe, che el ze ezistio dal 1707 al 1800. El ze nasesto da ła fuzion del Regno d'Inghiltera e del Regno de Scòsia, dopo de l'Ato de Union del 1707, col fin de creare un sìnguło regno che el goernase tuta l'ìzoła britànega. I ze stai cusita creai un novo parlamento e un novo goerno unifegai, co sede a Londra. I do regni dividesti de Scòsia e d'Inghiltera i ghea za el isteso monarca, dopo de l'Union de łe corone, in forsa de ła cuała Jàcomo VI de Scòsia el zera divegnesto anca rè d'Inghiltera inte el 1603, a ła morte de Ełizabeta I d'Inghiltera. El Regno de Gran Bretagna ła ghea incorporà el Regno d'Irlanda inte el 1801 ciapando el nome de Regno Unio de Gran Bretagna e Irlanda dopo de na leje d'union del 1800. El nome el deriva dal latino . El tèrmeno el zera sta doparà par ła prima volta in maniera ùfisałe inte el 1474 inte l'istrumento de proposta de maridauro intrà Cecìlia de York, fioła de Edoardo IV d'Inghiltera, e Jàcomo, fioło del rè Jàcomo III de Scòsia. El Treaty of Union e i seventi Acts of Union i ghea stabilio che Inghiltera e Scòsia le saria stae «unie inte un ùgnoło regno col nome de Gran Bretagna». El sito del parlamento del Regno Unio, del parlamento scosezo e de ła BBC insieme a tanti altri, intrà i cuałi cheło de diverse asociasion stòreghe, i sertìfega ła creasion del Regno de Gran Bretagna al 1º de majo del 1707. El tèrmeno a ogni modo el ze doparà in magnera informałe inte el ndar de el XVIII secolo par descrivere el stato.